b'\n_START_ARTICLE_\nBranddasker\n_START_PARAGRAPH_\nEn branddasker er et brandslukningsredskab, der er velegnet til slukning af brand i lavt bevoksede gr\xc3\xa6s- og hede-omr\xc3\xa5der. Den best\xc3\xa5r af en r\xc3\xa6kke tunger af fjederst\xc3\xa5l, der er fastgjort i vifteform til et skaft p\xc3\xa5 ca. 2 meters l\xc3\xa6ngde._NEWLINE_Slukningen iv\xc3\xa6rks\xc3\xa6ttes fra vindsiden ved, at lamellerne klappes let mod den br\xc3\xa6ndende overflade, hvorved ilttilf\xc3\xb8rslen midlertidigt afbrydes, og varmen i det br\xc3\xa6ndende materiale optages i branddaskerens lameller. Ved kraftige slag risikerer man blot at tilf\xc3\xb8re ilden mere ilt. Man kan med fordel foretage efterslukning med vand eller holde arealet under observation, da der altid vil v\xc3\xa6re risiko for, at ilden blusser op igen._NEWLINE_Redskabet er uegnet til bek\xc3\xa6mpelse af st\xc3\xb8rre ildebrande i f.eks. skove, da dets opbygning kun g\xc3\xb8r det egnet til mindre flammer eller gl\xc3\xb8der. Hvis flammerne eller det br\xc3\xa6ndende s\xc3\xa5ledes antager et st\xc3\xb8rre omfang, vil man typisk k\xc3\xb8re en automobilspr\xc3\xb8jte i stilling, s\xc3\xa5 man kan foretage s\xc3\xa6dvanlig brandslukning fra str\xc3\xa5ler\xc3\xb8r. Ligeledes kan en vandkanon fra en vandtankvogn anvendes som enten erstatning eller supplement._NEWLINE_Udover at v\xc3\xa6re fast inventar p\xc3\xa5 brandbiler, er der opstillet branddaskere i og omkring en del skove, samt gr\xc3\xa6sarealer og hedearealer for f\xc3\xb8rsteindsats.'